**A Magyar Nemzeti Bank elnökének**

**38/2016. (IX. 29.) MNB rendelete**

**a pénz- és hitelpiaci szervezetek által a jegybanki információs rendszerhez elsődlegesen a Magyar Nemzeti Bank felügyeleti feladatai ellátása érdekében teljesítendő adatszolgáltatási kötelezettségekről szóló 51/2015. (XII. 9.) MNB rendelet módosításáról**

A Magyar Nemzeti Bankról szóló 2013. évi CXXXIX. törvény 171. § (1) bekezdés i) pontjában kapott felhatalmazás alapján, a Magyar Nemzeti Bankról szóló 2013. évi CXXXIX. törvény 4. § (6) és (9) bekezdésében meghatározott feladatkörömben eljárva a következőket rendelem el:

**1. §** A pénz- és hitelpiaci szervezetek által a jegybanki információs rendszerhez elsődlegesen a Magyar Nemzeti Bank felügyeleti feladatai ellátása érdekében teljesítendő adatszolgáltatási kötelezettségekről szóló 51/2015. (XII. 9.) MNB rendelet (a továbbiakban: R.) a következő 14/B. §-sal egészül ki:

„**14/B. §** A hitelintézet a 8. melléklet I. pontjában foglalt „Összefoglaló tábla” megnevezésű táblázat 26. sora szerinti „Termékismertető – Számla” (Jelentéskód: 9SE) megnevezésű felügyeleti jelentést a pénz- és hitelpiaci szervezetek által a jegybanki információs rendszerhez elsődlegesen a Magyar Nemzeti Bank felügyeleti feladatai ellátása érdekében teljesítendő adatszolgáltatási kötelezettségekről szóló 51/2015. (XII. 9.) MNB rendelet módosításáról szóló 38/2016. (IX. 29.) MNB rendelet 2. mellékletével megállapított tartalommal első alkalommal a 2016. október 15-ei állapotra vonatkozóan teljesíti, a teljesítési határidő 2016. október 28.”

**2. §** Az R. 1. melléklete az 1. melléklet szerint módosul.

**3. §** Az R. 9. melléklete a 2. melléklet szerint módosul.

**4. §** Ez a rendelet a kihirdetését követő napon lép hatályba.

Dr. Matolcsy György

a Magyar Nemzeti Bank elnöke

1. melléklet a 38/2016. (IX. 29.) MNB rendelethez

1. Az R. 1. melléklet 1. pontja a következő 1.46a. ponttal egészül ki:

„1.46a. az alapszámlához való hozzáférésről, az alapszámla jellemzőiről és díjazásáról szóló 262/2016. (VIII. 31.) Korm. rendelet [a továbbiakban: 262/2016. (VIII. 31.) Korm. rendelet];”

2. Az R. 1. melléklet 2. pontja a következő 2.1a. ponttal egészül ki:

„2.1a. *Alapszámla:* a 262/2016. (VIII. 31.) Korm. rendelet 1. §-a szerinti fizetési számla.”

2. melléklet a 38/2016. (IX. 29.) MNB rendelethez

1. Az R. 9. melléklet II.3. pontjában a „Termékismertető – Számla” (Jelentéskód: 9SE) megnevezésű felügyeleti jelentés „**b) Számlakonstrukció teljes megnevezése**” cellájára vonatkozó kitöltési előírások helyébe a következő rendelkezések lépnek:

„A **b) Számlakonstrukció teljes megnevezése** cellában a folyószámla, számlacsomag teljes megnevezését vagy fantázianevét kell szerepeltetni, amely a könnyebb beazonosíthatóság érdekében a hirdetményekben használt megnevezésekkel megegyezik. Amennyiben azonos konstrukció eltérő alternatíváiról van szó (és nincs külön „fantázianeve”), a megkülönböztető jellemzőt javasolt feltüntetni a termék, termékvariáció megnevezésében is. A 262/2016. (VIII. 31.) Korm. rendelet alapján kínált alapszámla konstrukció esetében annak konkrét elnevezését („fantázianevét”) követően kötelezően fel kell tüntetni az „alapszámla” megnevezést.”

2. Az R. 9. melléklet II.3. pontjában a „Termékismertető – Számla” (Jelentéskód: 9SE) megnevezésű felügyeleti jelentés „**e) Igénybevételi feltételek**” cellájára vonatkozó kitöltési előírások helyébe a következő rendelkezések lépnek:

**„e) Igénybevételi feltételek:**

A „*Kor*”-ral szemben támasztott feltételek megadásakor a számla igénybevételének alsó (minimális) és felső (maximális) határait kell számszerűen megadni. Ha ilyen felső korhatár nem határozható meg, azt a „nincs felső korhatár” jelölőnégyzetben kell jelezni.

A „*Rendszeres jóváírások*” között a számlahasználat során esetlegesen elvárt, a számla előnyeinek kihasználása érdekében minimálisan teljesíteni szükséges jóváírások „*Minimális havi összegé*”-t kell megadni. A „*Jóváírások száma*” cellában az előzőleg definiált minimális jóváírás teljesítésének maximális darabszámát kell megadni (pl. havonta 140 ezer forint legfeljebb 2 tételből). Amennyiben a jóváírások darabszámára nem vonatkozik előírás, akkor ezt szövegszerűen is jelezni kell a jóváírás jellege vagy az egyéb megjegyzés mezőben (pl. „jóváírások minimális/maximális daraszáma nem került meghatározásra”). Abban az esetben, ha a jóváírások forrására nézve speciális megkötések is érvényben vannak (pl. munkabér, vagy nem származhat az ügyfél más számláiról származó átvezetésből, betétből), akkor az arra vonatkozó információt a „*Jóváírások jellege*” szöveges mezőben kell feltüntetni.

A számla megnyitásának feltételeként szabott, az ügyfél foglalkozására, státuszára vonatkozó legáltalánosabb kritériumot egy listából kiválasztva kell szerepeltetni (általános, alapszámla, kizárólag 18 éven aluliaknak, közszolgáknak, prémium ügyfeleknek), a pontosabb megnevezést szövegesen, tömören megfogalmazva is be kell mutatni. A Bankszámlaválasztó programban az „általános” és az „alapszámla” megjelöléssel ellátott termékek érhetőek el.

Itt kell továbbá szerepeltetni a számlanyitáskor előírt minimálisan elhelyezendő összeget forintban.

Amennyiben az előzőekben részletezett igénybevételi feltételeken túl további, a számlanyitáshoz elengedhetetlen feltételnek is teljesülnie kell, azokat az egyéb kritériumok cellában kell feltüntetni.

A számlanyitásért fizetendő díj összegét a *”Számlanyitás díja (Ft)”* cellában kell megadni.

A szolgáltatás igénybevételéhez kapcsolódó, a fenti pontokban nem szerepeltetett további feltételek, információk megjelenítésére az egyéb megjegyzés mező szolgál.”